
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI
	         Bucureşti  26.06.2013
  PL-x 227/2013

	
	


AVIZ
asupra proiectului de Lege pentru aprobarea Ordonanţei de urgenţă a Guvernului nr. 57/2013 privind modificarea şi completarea Legii nr. 220/2008 pentru stabilirea sistemului de promovare a producerii energiei din surse regenerabile de energie
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru aprobarea Ordonanţei de urgenţă a Guvernului nr. 57/2013 privind modificarea şi completarea Legii nr. 220/2008 pentru stabilirea sistemului de promovare a producerii energiei din surse regenerabile de energie, trimis cu adresa nr. PL x 227 din 18 iunie 2013 şi înregistrată cu nr. 31/790 din 19 iunie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din data de 18  iunie 2013, cu respectarea prevederilor articolului 75 alineatul (1) şi (3) din Constituţia României, republicată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 25 iunie 2013.
Proiectul de lege are ca obiect de reglementare modificarea şi completarea Legii nr. 220/2008 pentru stabilirea sistemului de promovare a producerii energiei din surse regenerabile de energie, republicată, cu modificările şi completările ulterioare, în sensul stabilirii, astfel cum rezultă din cuprinsul Notei de fundamentare, a unor măsuri pentru menţinerea predictibilităţii cadrului legislativ privind promovarea energiei electrice produsă din surse regenerabile de energie, având în vedere creşterea necontrolată a preţurilor energiei electrice pentru consumatorii finali, premisele depăşirii, în anul 2013, a capacităţilor de racordare şi de echilibrare a sistemului energetic naţional, impactul negativ asupra competitivităţii sectorului industrial şi suprapunerea creşterilor de preţ cu efecte cumulate peste calendarul de liberalizare a preţurilor la energie.
Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr. 402 din 16 mai 2013.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestei iniţiative legislative.
În raport de obiectul şi conţinutul reglementării,  proiectul de lege face parte din categoria legilor organice. 
PREŞEDINTE,                        


              SECRETAR,

                   Liviu Bogdan CIUCĂ              



Theodor-Cătălin NICOLESCU
Consilier, Iuliana Fuiorea

